 कर्फ्यू लाइयै, राजनेताएं ते कार्यकर्ताएं गी गिरफ्तार करियै ते होर सख्त मापदंड अपनाइयै लोकें गी उंदे भविक्ख दा फैसला लैने दे अधिकार गित्तै शांतिपूर्ण प्रदर्शन करने ते अपनी बाज चुक्कने थमां रोकने दा कोई औचित्य नेई ऐ।  शांतिपूर्ण रैलियां कड्ढना ते प्रदर्शन करना लोकें दा मूल अधिकार ऐ ते इसदा कोई तर्क नेई ऐ जे उनेंगी इस अधिकार थमां वंचित की रक्खेआ जा।  टकराव दा रस्ता अपनाइयै नमीं दिल्ली पासेआ गल्लबात दी इक प्रक्रिया कन्नै समस्या दा शांतिपूर्ण हल्ल तुप्पने दा इक होर मौका गोआया जा करदा ऐ।  हालांके रिआसता दे लोक अपने लोकतांत्रिक अधिकार हासल करने गित्तै दृढ़ संकल्प न फ्ही बी ओह् शांति दे इच्छुक न ते विश्वास करदे न जे बंदूक कुसै समस्या दा हल्ल नेई ऐ।  अलगावादी नेता बी शांतिपूर्ण तरीके कन्नै अजादी गित्तै अपने संघर्श गी अग्गें बधाने दा अपना दृढ़ संकल्प दोह्‌रा करदे न।  1994 बरे थमां कश्मीर समस्या दे शांतिपूर्ण समाधान उप्पर जोर देआ करदे जेकेएलएफ प्रमुक्ख यासिन मलिक पासेआ 1 अक्तूबर गी इत्थें एह् मंग दोहराई गेई जे भारत ते पाकिस्तान बछकार जारी वार्ता प्रक्रिया इच जम्मू कश्मीर दे लोकें गी बी शामल कीता जा।  शांतिपूर्ण संघर्श इच अपना विश्वास प्रकट करदे होई मीरवाईज उमर फारूक पासेआ गल्लबात दा समर्थन कीता गेआ ऐ।  उनें नमीं दिल्ली गी कश्मीर समस्या दे हल्ल गित्तै शांतिपूर्ण तरीकें अपनाने दी मंग कीती ऐ।  इत्थूं तक्कर जे सैयद अली शाह गिलानी पासेआ बी लोकें दे आत्मनिर्णय दे अधिकार गी प्राप्त करने गित्तै शांतिपूर्ण संघर्श दी गल्ल कीती जा करदी ऐ।  इनें संकेतें दा साकारात्मक प्रतिउत्तर देने दी थाह्‌र प्रशासन ने शांतिपूर्ण रैलियां कड्ढने ते प्रदर्शन करने दे लोकें दे लोकतांत्रिक अधिकार गी खतम करने गित्तै सख्त ते दमनकारी कदम चुक्कने दा फैसला कीता ऐ।  इयां लगदा ऐ जे उनें पैह्‌लें थमां कोई सबक नेई सिक्खेआ ऐ जिसलै लोकें दियें जायज मंगें, भावनाएं ते इच्छेआएं दी बाज चुक्कने आह्‌ले सभनें लोकतांत्रिक माध्यमें थमां वंचित रक्खने दे कारण लोकें गी बंदूक चुक्कियै इक उग्र संघर्श शुरू करने गित्तै मजबूर होना पेआ हा। 